
Največ nestrpnosti v odnosu do muslimanov, Romov in homoseksualcev

*Ljubljana, 15. februarja (STA) - Nestrpnost v odnosu do muslimanov, 
Romov in homoseksualcev je najbolj zaznamovala minulo leto, ugotavlja 
pred kratkim predstavljeno drugo Poročilo skupine za spremljanje 
nestrpnosti, ki deluje pod okriljem Mirovnega inštituta. Po izidu 
drugega poročila, ki vsebuje prikaz in analizo različnih oblik 
nestrpnosti v preteklem letu, ni po mnenju avtorjev več nobenega dvoma, 
da nestrpnost obstaja. Kot je namreč ob izidu poročila dejal vodja 
omenjene skupine Tonči A. Kuzmanič, smo potrebovali prvo poročilo o 
nestrpnosti, da smo ugotovili, da nestrpnost je, danes pa o njenem 
obstoju nihče več niti ne debatira.*

Srečo Dragoš se je v prispevku Islam in suicidalno podalpsko pleme 
dotaknil ene najbolj aktualnih tematik, saj je analiziral večje tiskane 
medije glede odnosa do muslimanske skupnosti v Sloveniji, prav tako pa 
se je dotaknil politike glavnega mesta do izgradnje muslimanskega 
kulturnega centra s predvideno džamijo. Večjo skrb kot poročanje medijev 
po njegovem mnenju vzbujajo rezultati mestne politike. Dragoš je namreč 
ugotovil, da je po kriteriju frekvence nesprejemljivih vsebin podoba 
tiskanih medijev precej dobra, pozitivna in profesionalna. Problematični 
in nesprejemljivi zapisi so zelo redki, če jih primerjamo s celotno 
količino besedil, ki so kakor koli povezana z muslimanstvom. So pa 
opazni, ugotavlja Dragoš.

Poleg medijev Dragoš analizira tudi stališče politike do muslimanstva na 
Slovenskem. Njegova prva ugotovitev je, da se slovenska politika o 
kočljivih temah nerada izreka, odnos do muslimanov pa je ena od 
kočljivih tem. Avtor podrobneje analizira sejo ljubljanskega mestnega 
sveta maja 2001, na kateri so obravnavali gradivo o izgradnji islamskega 
kulturnega centra, v sklopu katerega bi bila tudi džamija. Nasprotujoči 
argumenti ljubljanskih mestnih svetnikov spadajo po njegovih ugotovitvah 
v pet splošnih tipov argumentacije, ki jih lahko najdemo v vsaki 
razvitejši obliki etnicizma, šovinizma in rasizma.

Dragoš povzema najpomembnejše odklonilne argumente. Svetniki so tako 
poudarjali, da bi namesto lokacije za džamijo raje rezervirali prostor 
za gradnjo katoliških cerkva, da bi namesto džamije raje zgradili kakšne 
športne objekte in obnovili štadion, nedopustno pa se jim je zdelo tudi, 
da bi "dva 30-metrska minareta štrlela iz slovenske deželice, ki je po 
svoji naturi drugačna". Ugotovili so tudi, da so muslimani v Sloveniji 
že zdaj premočni, z izgradnjo džamije pa bi bili še bolj. Islamizacija 
je po mnenju nekaterih svetnikov ena izmed najbolj agresivnih ideologij 
na svetu, muslimanska vera pa je zelo militantna, zato bi izgradnja 
mošeje v Ljubljani pomenila center in začetek islamizacije v Sloveniji. 
Dragoš tako v sklepu ugotavlja, da je v Sloveniji odnos do muslimanske 
skupnosti nestrpen, ta pa se generira s politiko in reproducira z mediji.

Romi v Sloveniji - tujci za vedno je naslov prispevka Brankice Petkovič, 
v katerem avtorica poleg nestrpnosti prepoznava tudi pozitivne premike. 
Takšna pozitivna in nova plat medijskih reprezentacij Romov je močni 
glas samih Romov, ki ga je bilo pogosteje kot kadar koli prej slišati v 
medijih med razpravo o volitvah romskih svetnikov. Pozitivna je po 
njenem mnenju tudi sprememba državne politike na področju varstva pravic 
Romov, ker je bila sprejeta novela zakona o lokalni samoupravi, po 
kateri so v dvajsetih občinah Romi dobili pravico do izvolitve svojega 
svetnika v občinski svet. Spremenjeno vladno politiko je z 
naklonjenostjo spremljala tudi večina medijev, novinarji pa so "spontano 
delili verovanjska ozadja vladnih ideologov" in tudi postregli s 
pozitivnimi reprezentacijami. Ob tem se sprašuje, zakaj mediji tega v 
takšni meri niso počeli doslej. Vendar pa se vladna in parlamentarna 
retorika, ki je legitimirala ta premik, ni ujemala z "ideološkimi 
horizonti nekaterih lokalnih oblastnikov". Petkovičeva ugotavlja, da so 
se na lokalni ravni v občinah, ki so zavračale volitve romskih 
svetnikov, ujemali glasovi skoraj vseh strank, brez razlike med vladnimi 
in opozicijskimi; na tej ravni Rome enako zavračajo LDS, SDS in SNS. 
"Razprava o volitvah romskih svetnikov je pokazala, da ima najmočnejša 
vladna stranka LDS na lokalni ravni med svojimi predstavniki tako rekoč 
rasiste," je zapisala avtorica.

Roman Kuhar v članku "Fuj, prašiči nemarni buzerantski" analizira 
homofobijo, ki je izbruhnila ob izboru slovenskega predstavnika za 
nastop na evrovizijski popevki. Osredotoča se na sporočila na raznih 
internetnih forumih, ki so se pojavili po izboru, obenem pa 
problematizira še sovražni govor na internetu in regulacijo le-tega. 
Manifestacije homofobije je Kuhar razdelil v kategorije, kot so "sramota 
za Slovenijo", "zato, ker so pedri", "propadlo telefonsko glasovanje", 
"od besed k dejanjem", "normalne ženske in moški" in "nič nimam proti 
njim, samo pri miru naj me pustijo". Najhujše homofobične izbruhe 
najdemo pod kategorijo "od besed k dejanjem", ki jo sestavljajo grožnje 
ali neposredni pozivi k linču in tukaj je po Kuharjevem mnenju najbolj 
jasno prekoračeno še tako liberalno razumevanje koncepta svobode govora. 
Tu lahko najdemo homofobične internetne grafite kot denimo "pobite 
pedre" in "Sestre je potrebno navezat kravam čez rit, pa bika čez spustit".

Med javnimi osebnostmi, zlasti vladnimi politiki, ki podpirajo vstop v 
zvezo NATO, je malo strastnih in zavzetih zagovornikov. To je med 
enoinpolletnim intenzivnim spremljanjem javne debate o vstopu Slovenije 
v zavezništvo ugotovil Gorazd Kovačič v svojem članku Zagovorniki zveze 
NATO in ekstremna govorica skupnosti, izključevanja in protiliberalizma. 
Vendar pa je njihova skepsa, ugotavlja avtor, stvar zasebnega življenja, 
javno pa je nočejo izraziti zaradi oportunizma ali zavezanosti 
strankarski disciplini in koalicijski pogodbi. Izrazito poudarjanje 
koncepta varnosti, "zraven pa še sledovi protisocialističnega in 
protibalkanskega resentimenta" so Kovačiča napotili do hipoteze, da je 
temeljno ideološko potezo strastnih zagovornikov vstopa v NATO mogoče 
opredeliti kot neokonservativizem. Navduševanje nad vojaškim 
zavezništvom bi lahko po Kovačičevem mnenju izviralo iz prevladujočega 
"političnoideološkega trenda na zahodu".

Kovačič navaja, da je bilo mogoče med javno debato o vstopanju v NATO 
zaslediti kar nekaj primerov, ko so najvidnejši zagovorniki vstopa 
nasprotno mislečim odrekali legitimnost za sodelovanje v razpravi. Poleg 
verbalnih diskreditacij nasprotnikov glede na pripisane posamezne ali 
kolektivne osebne okoliščine uporabljajo "strastni zagovorniki" vstopa v 
NATO občasno tudi neposredni pritisk na "natoskeptike", pa tudi na 
ustanove, ki bi jim lahko dajale zatočišče. Avtor opozarja na konkretne 
pritiske na avtonomne javne medije, da bi jih ustrahovali in dosegli 
cenzuro ali samocenzuro.

V poročilu najdemo še prispevke Tončija A. Kuzmaniča, ki v prispevku 
Ksenofobija v nekdanji SFR Jugoslaviji in v postsocialistični Sloveniji 
piše o tem, kako je v zadnjem desetletju v Sloveniji politično delovanje 
postalo odvečno, nezaželeno in na nek način celo prepovedano. Vzvod za 
vzpon nestrpnostnih fenomenov je poleg ekonomske in socialne recesije, 
razslojevanja in prestrukturiranja nekdanje bolj egalitarne ureditve po 
njegovem mnenju prav zaton političnega delovanja. Simona Zavratnik Zimic 
predstavlja sociološke značilnosti procesov vzpostavljanja nove meje s 
Hrvaško in posledično razlikovanj, analizira pa tudi nekaj značilnih 
primerov prikritega, pa tudi neprikritega diskurza nestrpnosti. Mojca 
Pajnik analizira, kako mediji določajo pomenski okvir, v katerem se 
ustvarjajo interpretacije prostitucije in vsega, kar je z njo mogoče 
povezati. Vzlet in padec Sokola je članek Maje Olup, v katerem piše o 
politični stranki, ki je v slovenskem političnem prostoru poskušala 
strniti radikalno desničarsko opcijo, Blaž Kovačič pa analizira 
spremembe, ki jih kazensko pravo doživlja kot posledico pritiskov, ki so 
nastali po dogodkih 11. septembra v ZDA in so se prenesli tudi v Evropo.

Skupino za spremljanje nestrpnosti, ki pod okriljem Mirovnega inštituta 
deluje od leta 2001, sestavlja 30 intelektualcev, raziskovalcev s 
področja humanistike in družboslovja.

